text: OL-status: Guld og to gange bronze!
  22 august 2016 kl. 08.30
  Atleterne fra Syd- og Sønderjylland fik tre medaljer med hjem fra Rio. Guld i håndbold og to gange bronze i henholdsvis svømning og sejlsport. 
  Med håndboldlandsholdets triumf søndag aften, nåede de olympiske deltagere fra Syd- og Sønderjylland amt Sydslesvig op på at have tilkæmpet sig tre medaljer.
  Den første lokale medalje i Rio gik til Vejle-svømmeren Jeanette Ottesen, da hun natten til lørdag den 14. august sammen med Rikke Møller Pedersen, Holbæk Svømmeklub, Mie Ø. Nielsen, Aalborg Svømmeklub og Pernille Blume fra Gladsaxe Swim blev nr. tre i kvindernes finale i diciplinen 4 x 100 meter holdmedley .
  Dermed blev det endelig til en OL-medalje for den 29-årige Jeanette Ottesen fra Triton Vejle efter OL-skuffelser i Athen, London og Peking.
  Sejleren Anne-Marie Rindom fra Horsens var den næste til at opnå en medalje, da hun tirsdag i sidste uge  vandt bronze i Laser Radial-klassen. Hun lå til en sølvmedalje inden den afgørende medaljesejlads, men måtte til sidst forsvare en samlet tredjeplads i Laser Radial klassen.
   Med en ottendeplads i den afgørende sejlads blev bronzen hevet i land.
  Guldet kom i hus søndag aften, da de to Flensborg-spillere Lasse Svan Hansen og Henrik Toft Hansen  sammen med resten af det danske håndboldlandshold fik guldmedaljer ved at slå storfavoritterne Frankrig i OL-finalen.
  På SG Flensburg-Handewitts hjemmeside bliver de to spillere også hyldet for sejren.
  
  